Ruotsalaisissa tiedotusvälineissä on harmiteltu Ruotsin jääkiekkotappiota Nuorille leijonille. Malmössä sunnuntai-iltana pelatussa finaalissa Suomen alle 20-vuotiaiden jääkiekkomaajoukkue kaatoi isäntämaa Ruotsin jatkoerässä 3-2 ja voitti maaimanmestaruuden.

Aftonbladet-lehden (siirryt toiseen palveluun) mukaan ruotsalaispelaajat näyttivät finaalitappion jälkeen murtuneilta. Lehti siteerasi verkossa etusivulla ruotsalaispelaaja Robert Häggia, joka kuvailee oloa "arvottomaksi". Haastattelussa Hägg kertoo olevansa surullinen ja vihainen.

– Olemme parempi joukkue, meillä oli enemmän maalipaikkoja kuin suomalaisilla, mutta emme saaneet kiekkoja sisään, Hägg sanoo.

Expressen (siirryt toiseen palveluun)-lehti kuvaili tapahtunutta verkkosivuillaan otsikolla "Katkeruutta yössä" ja aikaisemmin lehden verkkoetusivulla oli otsikko "Perkele!!!".

Malmöläispelaaja André Burakovsky kertoo lehdelle, että tunnelma oli joukkueessa matalalla pelin jälkeen.

– En voi sanoin kuvailla, kuinka raskasta on hävitä finaali kotikentällä Malmössä. Olo on täysin tyhjä.

Radiosportenin (siirryt toiseen palveluun) haastattelussa ruotsalaispelaaja Oskar Sundqvist kertoo, että tilanne tuntuu epäoikeudenmukaiselta. Sundqvistin mukaan Ruotsi pelasi omaa peliään ja piti kiekkoa koko pelin.

– Tämä on hirvittävän epäreilua. He hyödynsivät mahdollisuuksiaan ja me emme, hän sanoo.

Ruotsin televisio SVT (siirryt toiseen palveluun) otsikoi jääkiekkouutisen "Kyyneliä sinikeltaisissa" ja Dagens Nyheter (siirryt toiseen palveluun) perinteisemmin "Suomi upotti Ruotsin finaalissa".